GFPT วางงบลงทุน 1.2 พันล้าน รุกขยาย “ฟาร์มไก่” หนุนรายได้ปีนี้โตแกร่ง
GFPT ตั้งเป้าปี 66 งบลงทุน 1,000-1,200 ล้านบาท เดินหน้าขยายฟาร์มเลี้ยงไก่พันธุ์และไก่เนื้อเพิ่มดันผลการดำเนินงานเติบโตแกร่งในอนาคต
GFPT ตั้งเป้าปี 66 งบลงทุน 1.2 พันล้านบาท เดินหน้าขยายธุรกิจ “ฟาร์มไก่” เพิ่ม
14 มี.ค. 2566

นายวีระ ธิตยางกรุวงศ์ ผู้จัดการแผนกนักลงทุนสัมพันธ์ บริษัท จีเอฟพีที จำกัด (มหาชน) หรือ GFPT เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) เมื่อวันที่ 14 มีนาคม 2566 ว่าทิศทางในปี 2566 บริษัทฯตั้งเป้ารายได้เติบโตเพียง 2-3% จากปีก่อน เนื่องจากบริษัทยังคงได้รับผลกระทบในเรื่องของต้นทุนวัตถุดิบในส่วนของข้าวโพด, ถั่วเหลือง ที่ยังมีราคาค่อนข้างสูง
ขณะที่แผนการลงทุนในปีนี้ บริษัทเตรียมเดินหน้าขยายฟาร์มเลี้ยงไก่พันธุ์และไก่เนื้อ โดยมีเงินลงทุนจำนวน 1,000-1,200 ล้านบาท ส่วนในอนาคต เชื่อว่าหากบริษัทมีโรงเชือดใหม่เพิ่มขึ้นในตลาดอื่น เช่น ในประเทศซาอุดิอาระเบีย หรือระแวกตะวันออกกลาง (Middle East) ถือว่าเป็นเรื่องที่น่าจับตามองเช่นกัน เพราะถือว่าเป็นประเทศที่มีปริมาณการนำเข้าสินค้าเนื้อไก่เป็นจำนวนมาก
ส่วนผลการดำเนินงานในปี 2565 ที่ผ่านมา บริษัทมีรายได้รวม 18,222.31 ล้านบาท เพิ่มขึ้น 32.23% เมื่อเทียบกับงวดเดียวของปีก่อน 13,780.57 ล้านบาท รับปัจจัยบวกหลังสถานการณ์โควิด-19 คลี่คลาย ส่งผลให้ทุกธุรกิจของบริษัทมีการฟื้นตัวดีขึ้นอย่างต่อเนื่อง
โดยเฉพาะรายได้หลักในส่วนของการส่งออกธุรกิจอาหารในกลุ่มเนื้อไก่แปรรูปและไก่สด ซึ่งประเทศที่บริษัทส่งออกสินค้าหลักๆ คือ ญี่ปุ่น 46%, อังกฤษและยุโรป 30%, จีน 13% และประเทศอื่นๆ 11% ส่งผลให้รายได้ในส่วนของธุรกิจอาหารอยู่ที่ 9,875.21 ล้านบาท เพิ่มขึ้น 38.91% เมื่อเทียบกับปี 2564 อยู่ที่ 7,108.94 ล้านบาท
ขณะที่ธุรกิจฟาร์มเลี้ยงสัตว์มีรายได้อยู่ที่ 5,313.27 ล้านบาท เพิ่มขึ้น 38.84% เมื่อเทียบกับปี 2564 อยู่ที่ 3,826.96 ล้านบาท โดยสาเหตุหลักมาจากการขายไก่เนื้อที่เพิ่มขึ้น และจากการขายลูกไก่ที่เพิ่มขึ้น
นอกจากนี้ ธุรกิจอาหารสัตว์ มีรายได้อยู่ที่ 3,033.83 ล้านบาท เพิ่มขึ้น 6.65% เมื่อเทียบกับปี 2564 อยู่ที่ 2,844.67 ล้านบาท สาเหตุหลักมาจากการขายอาหารสัตว์น้ำ คือ กุ้งและปลาที่เพิ่มขึ้น